CELEX: 52018PC0539
Language: hr
Date: 2018-07-18
Title: Prijedlog PROVEDBENE ODLUKE VIJEĆA o izmjeni Provedbene odluke 2009/1013/EU kojom se Austriji odobrava nastavak primjene mjere odstupanja od članaka 168. i 168.a Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 18.7.2018.
            COM(2018) 539 final
            2018/0288(NLE)
            Prijedlog
            PROVEDBENE ODLUKE VIJEĆA
            o izmjeni Provedbene odluke 2009/1013/EU kojom se Austriji odobrava nastavak primjene mjere odstupanja od članaka 168. i 168.a Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost („Direktiva o PDV-u
                  1
               ”) Vijeće, djelujući jednoglasno na prijedlog Komisije, može odobriti bilo kojoj državi članici uvođenje posebnih mjera za odstupanje od odredaba te Direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
            
            
               Dopisom evidentiranim u Komisiji 23. ožujka 2018., Austrija je zatražila odobrenje za nastavak primjene mjere kojom se odstupa od članaka 168. i 168.a Direktive 2006/112/EZ kako bi se roba i usluge koje porezni obveznik više od 90 % koristi za vlastitu privatnu upotrebu ili onu svojih zaposlenika, ili općenito, u neposlovne svrhe ili za negospodarske aktivnosti izuzeli od prava na odbitak poreza na dodanu vrijednost. Dopisom evidentiranim u Komisiji 4. travnja 2018., Austrija je poslala izvješće o primjeni te mjere koje uključuje preispitivanje omjera koji se primjenjuje na pravo na odbitak PDV-a u skladu s člankom 2. Provedbene odluke 2009/1013/EU
                  2
               , kako je izmijenjena Provedbenom odlukom Vijeća (EU) 2015/2428
                  3
               .
            
            
               U skladu s člankom 395. stavkom 2. Direktive 2006/112/EZ Komisija je dopisima od 11. travnja 2018. obavijestila ostale države članice o zahtjevu Austrije. Komisija je dopisom od 12. travnja 2018. obavijestila Austriju da ima sve informacije potrebne za razmatranje zahtjeva.
            
            
               Opći kontekst
            
            
               Člankom 168. Direktive 2006/112/EZ predviđeno je da porezni obveznik ima pravo na odbitak PDV-a obračunatog pri kupnji roba i usluga koji se koriste u svrhu njegovih oporezovanih transakcija. Člankom 168.a stavkom 1. Direktive 2006/112/EZ predviđeno je da se PDV na troškove povezane s nepokretnom imovinom koja sačinjava dio poslovne imovine poreznog obveznika i koja se koristi i u poslovne i u neposlovne svrhe može odbiti samo u onoj mjeri u kojoj se imovina koristi za poslovanje poreznog obveznika. U skladu s člankom 168.a stavkom 2. Direktive 2006/112/EZ države članice mogu taj propis primijeniti i kad je riječ o troškovima koji su povezani s drugom robom koja je dio poslovne imovine kako one odrede. 
            
            
               Mjera koju traži Austrija odstupa od tih načela i njome se u potpunosti isključuje pravo na odbitak PDV-a na robu i usluge koje porezni obveznik koristi više od 90 % u privatne ili neposlovne svrhe, uključujući negospodarske aktivnosti.
            
            
               Mjera odstupanja za Austriju prvotno je bila odobrena Odlukom Vijeća 2004/866/EZ od 13. prosinca 2004.
                  4
                za razdoblje do 31. prosinca 2009., te je ponovno bila odobrena Provedbenom odlukom Vijeća 2009/1013/EU od 22. prosinca 2009.
                  5
                do 31. prosinca 2012. i Provedbenom odlukom Vijeća 2012/705/EU od 13. studenoga 2012. do 31. prosinca 2015.
                  6
                te Provedbenom odlukom Vijeća (EU) 2015/2428 od 10. prosinca 2015. do 31. prosinca 2018.
                  7
               
            
            
               U svojem je zahtjevu Austrija obavijestila Komisiju da je tu posebnu mjeru do sada uspješno primjenjivala i da je mjera vrlo korisna u smislu pojednostavnjenja naplate PDV-a i sprečavanja utaje i izbjegavanja plaćanja poreza te pravednijeg oporezivanja, što rezultira povećanjem porezne discipline. Ukidanje odstupanja dovelo bi do neopravdanih novčanih koristi za poreznog obveznika koji robu ili usluge samo u neznatnoj mjeri koristi u poslovne svrhe i koji ima pravo na odbitak PDV-a za tu malu poslovnu upotrebu u odnosu na poreznog obveznika koji robu ili usluge koristi samo u poslovne svrhe. Naknadna minimalna promjena omjera između privatne i poslovne upotrebe robe ili usluga koji se samo u neznatnoj mjeri koriste u poslovne svrhe dovela bi do ispravka odbijenog PDV-a. Taj minimalni ispravak bio bi nerazmjeran iz perspektive poreznog obveznika, ali i iz perspektive porezne uprave. 
            
            
               Odstupanja se obično odobravaju na ograničeno razdoblje kako bi se moglo ocijeniti je li posebna mjera prikladna i učinkovita. U tom pogledu, na temelju informacija koje je Austrija dostavila, Komisija razumije da je omjer 90 % / 10 % između korištenja u poslovne i neposlovne svrhe i dalje solidan temelj za izdvajanje transakcija za koje se poslovna upotreba može smatrati zanemarivom. 
            
            
               Stoga, navedenom se posebnom mjerom olakšava posao poreznoj upravi i poduzećima jer nema potrebe za praćenjem kasnije upotrebe robe i usluga na koje se u vrijeme njihove nabavke primjenjivalo izuzeće od odbitaka, posebno u pogledu mogućeg oporezivanja korištenja u privatne svrhe u skladu s člancima 16. ili 26. Direktive 2006/112/EZ ili ispravaka odbitaka kako je propisano člancima od 184. do 192. te Direktive. Mjeru odstupanja stoga je primjereno produljiti.
            
            
               Međutim, svako produljenje trebalo bi biti vremenski ograničeno kako bi se ocijenilo vrijede li još uvijek uvjeti na kojima se temelji odstupanje. Stoga se predlaže produljenje odstupanja do kraja 2021. uz to da Austrija najkasnije do 31. ožujka 2021. dostavi, zajedno sa zahtjevom za produljenje, izvješće koje uključuje preispitivanje primijenjenog omjera između poslovne i neposlovne upotrebe na kojem se temelji izuzeće od odbitaka, za slučaj da se predviđa daljnje produljenje nakon 2021. 
            
            
               Postojeće odredbe u području prijedloga
            
            
               Člankom 176. Direktive 2006/112/EZ propisuje se da Vijeće odlučuje za koje troškove ne postoji pravo na odbitak PDV-a. Do te je odluke državama članicama dopušteno zadržati izuzeća koja su bila na snazi 1. siječnja 1979. Stoga postoji izvjestan broj odredbi „u mirovanju” kojima se ograničava pravo na odbitak za porezne obveznike.
            
            
               Ne dovodeći u pitanje prethodne inicijative za uspostavu pravila o tome koje kategorije troškova mogu podlijegati ograničenju prava na odbitak
                  8
                to je odstupanje primjereno primjenjivati do usklađenja tih pravila na razini EU-a.
            
            
               2.REZULTATI SAVJETOVANJA SA ZAINTERESIRANIM STRANAMA I PROCJENA UČINAKA
            
            
               Savjetovanja sa zainteresiranim stranama
            
            
               Nije relevantno.
            
         
         
            
               Prikupljanje i primjena stručnih znanja
            
            
               Nije bilo potrebno obratiti se vanjskim stručnjacima.
            
            
               Procjena učinka
            
            
               Prijedlog je namijenjen pojednostavnjenju postupka naplate PDV-a te stoga ima mogući pozitivan učinak na poduzeća i na uprave. To su rješenje u Austriji prepoznali kao odgovarajuću mjeru i ono je usporedivo s drugim prošlim i sadašnjim odstupanjima.
            
            
               3.PRAVNI ELEMENTI PRIJEDLOGA
            
            
               Sažetak predloženih mjera
            
            
               Cilj je prijedloga odobriti Austriji nastavak primjene mjere kojom se odstupa od članaka 168. i 168.a Direktive 2006/112/EZ kako bi se potpuno izuzela od prava na odbitak PDV-a na robu ili usluge koje porezni obveznik koristi više od 90 % za vlastitu privatnu upotrebu ili onu svojih zaposlenika, ili općenito, u neposlovne svrhe ili za negospodarske aktivnosti.
            
            
               Omjer i nužnost mjere odstupanja trebaju se preispitati te Austrija o tome treba izvijestiti prilikom slanja novog zahtjeva za produljenje. 
            
            
               Pravna osnova
            
            
               Članak 395. stavak 1. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost.
            
            
               Načelo supsidijarnosti
            
            
               S obzirom na odredbu Direktive Vijeća 2006/112/EZ na kojoj se prijedlog temelji, ne primjenjuje se načelo supsidijarnosti.
            
            
               Načelo proporcionalnosti
            
            
               Prijedlog je u skladu s načelom proporcionalnosti iz sljedećih razloga:
            
            
               Ova se Odluka odnosi na odobrenje dano državi članici na njezin vlastiti zahtjev i ne predstavlja nikakvu obvezu.
            
            
               S obzirom na usko područje primjene odstupanja, posebna je mjera proporcionalna cilju koji se želi postići. Njome će se smanjiti administrativno opterećenje te će se samo neznatno povećati porezno opterećenje za porezne obveznike koji robu ili usluge koriste do 10 % u poslovne svrhe.
            
            
               Odabir instrumenata
            
            
               Predloženi instrumenti: provedbena odluka Vijeća.
            
            
               Druga sredstva ne bi bila primjerena zbog sljedećih razloga:
            
            
               Na temelju članka 395. Direktive Vijeća 2006/112/EZ odstupanje od zajedničkih pravila o PDV-u moguće je samo uz odobrenje Vijeća, koje djeluje jednoglasno na prijedlog Komisije. Provedbena odluka Vijeća jedini je prikladan instrument s obzirom na to da ona može biti upućena pojedinim državama članicama.
            
         
         
            
               4.UTJECAJ NA PRORAČUN 
            
            
               Prijedlog neće nepovoljno utjecati na vlastita sredstva Unije koja proizlaze iz PDV-a.
            
            
               5.NEOBVEZNI ELEMENTI
            
            
               Prijedlog je vremenski ograničenog trajanja i uključuje klauzulu o preispitivanju.
            
            
               2018/0288 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o izmjeni Provedbene odluke 2009/1013/EU kojom se Austriji odobrava nastavak primjene mjere odstupanja od članaka 168. i 168.a Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  9
               , a posebno njezin članak 395. stavak 1. prvi podstavak,
            
            
               uzimajući u obzir prijedlog Europske komisije,
            
            
               budući da:
            
            
               (1)Provedbenom odlukom Vijeća 2009/1013/EU
                  10
                Austriji je odobrena mjera odstupanja. Primjena mjere odstupanja kasnije je produljena Provedbenom odlukom Vijeća 2012/705/EU
                  11
                do 31. prosinca 2015. te Provedbenom odlukom Vijeća (EU) 2015/2428
                  12
                do 31. prosinca 2018.
            
            
               (2)Posebna mjera odstupa od članka 168. i članka 168.a Direktive 2006/112/EZ kojima se uređuje pravo poreznih obveznika na odbitak poreza na dodanu vrijednost (PDV) koji je obračunat za robu i usluge koji su im isporučeni u svrhu njihovih oporezovanih transakcija. Svrha je mjere odstupanja izuzimanje od prava na odbitak PDV-a robe i usluga koje porezni obveznik koristi više od 90 % u vlastite privatne svrhe ili one njegovih zaposlenika, ili općenito u neposlovne svrhe ili za negospodarske aktivnosti. 
            
            
               (3)Cilj je posebne mjere pojednostavnjenje postupka obračuna i naplate PDV-a. U neznatnoj se mjeri utječe na iznos poreza koji treba platiti na razini konačne potrošnje.
            
            
               (4)Austrija je dopisom koji je Komisija evidentirala 23. ožujka 2018. zatražila odobrenje za nastavak primjene te posebne mjere. 
            
            
               (5)Dopisom evidentiranim u Komisiji 4. travnja 2018., Austrija je poslala izvješće o primjeni posebne mjere koje uključuje preispitivanje omjera koji se primjenjuje na pravo na odbitak PDV-a u skladu s člankom 2. Provedbene odluke 2009/1013/EU.
            
            
               (6)U skladu s člankom 395. stavkom 2. drugim podstavkom Direktive 2006/112/EZ Komisija je dopisima od 11. travnja 2018. obavijestila druge države članice o zahtjevu Austrije. Dopisom od 12. travnja 2018. Komisija je obavijestila Austriju o tome da ima sve informacije potrebne za razmatranje zahtjeva.
            
            
               (7)Prema informacijama koje je Austrija dostavila, pravna i činjenična situacija koja je opravdavala tekuću primjenu spomenute posebne mjere nije se promijenila te postoji i dalje. Austriji bi stoga trebalo odobriti da i dalje primjenjuje tu posebnu mjeru, uz vremensko ograničenje do 31. prosinca 2021. kako bi se omogućilo preispitivanje nužnosti i djelotvornosti mjere odstupanja i omjera između poslovne i neposlovne upotrebe na kojem se mjera temelji.
            
         
         
            
               (8)Ako Austrija smatra da je potrebno daljnje produljenje nakon 2021., trebala bi Komisiji podnijeti zahtjev za produljenje s priloženim izvješćem o primjeni mjere koje uključuje preispitivanje primijenjenog omjera najkasnije do 31. ožujka 2021. kako bi se osiguralo dovoljno vremena da Komisija pregleda taj zahtjev.
            
            
               (9)Odstupanja će imati samo zanemariv učinak na sveukupni prikupljeni prihod od poreza u fazi konačne potrošnje i neće nepovoljno utjecati na vlastita sredstva Unije koja proizlaze iz PDV-a.
            
            
               (10)Provedbenu odluku 2009/1013/EU trebalo bi stoga na odgovarajući način izmijeniti,
            
            
               DONIJELO JE OVU ODLUKU: 
            
            
               Članak 1.
            
            
               Članci 1. i 2. Provedbene odluke 2009/1013/EU zamjenjuju se sljedećim:
            
            
               „Članak 1.
            
            
               Odstupajući od članka 168. i članka 168.a Direktive 2006/112/EZ, Austriji se odobrava potpuno izuzimanje poreza na dodanu vrijednost (PDV-a) na robu i usluge od prava na odbitak PDV-a kad se ta roba i usluge koriste više od 90 % u privatne svrhe poreznog obveznika ili njegovih zaposlenika ili općenito u neposlovne svrhe ili za negospodarske aktivnosti.
            
            
               Članak 2.
            
            
               Ova Odluka prestaje važiti 31. prosinca 2021.
            
            
               Svaki zahtjev za produljenje mjere odstupanja predviđene ovom Odlukom dostavlja se Komisiji najkasnije do 31. ožujka 2021.
            
            
               Uz takav zahtjev prilaže se izvješće o primjeni te mjere koje uključuje preispitivanje omjera koji se primjenjuje na pravo na odbitak PDV-a na temelju ove Odluke.”
            
            
               Članak 2.
            
            
               Ova se Odluka primjenjuje od 1. siječnja 2019.
            
            
               Članak 3.
            
            
               Ova je Odluka upućena Republici Austriji.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL 347, 11.12.2006., str. 1.
               
               
                  
                     (2)
                  
                        SL L 348, 29.12.2009., str. 21.
               
               
                  
                     (3)
                  
                        SL L 334, 22.12.2015., str. 12.
               
               
                  
                     (4)
                  
                        SL L 371, 18.12.2004., str. 47.
               
               
                  
                     (5)
                  
                        SL L 348, 29.12.2009., str. 21.
               
               
                  
                     (6)
                  
                        SL L 319, 16.11.2012., str. 8.
               
               
                  
                     (7)
                  
                        SL L 334, 22.12.2015., str. 12.
               
               
                  
                     (8)
                  
                        COM(2004) 728 final – Prijedlog direktive Vijeća o izmjeni Direktive 77/388/EEZ u cilju pojednostavnjenja obveza za porez na dodanu vrijednost (SL C 24, 29.1.2005., str. 10.), povučen 21. svibnja 2014.
                  
                  (SL C 153, 21. 5. 2014., str. 3.) 
               
               
                  
                     (9)
                  
                        SL 347, 11.12.2006., str. 1.
               
               
                  
                     (10)
                  
                        Provedbena odluka Vijeća od 22. prosinca 2009. kojom se Republici Austriji odobrava nastavak primjene mjere kojom se odstupa od članka 168. Direktive 2006/112/EZ o zajedničkom sustavu poreza na dodanu vrijednost (SL L 348, 29.12.2009., str. 21.).
               
               
                  
                     (11)
                  
                        Provedbena odluka Vijeća od 13. studenoga 2012. o izmjeni Odluke 2009/791/EZ i Provedbene odluke 2009/1013/EU kojom se Njemačkoj odnosno Austriji odobrava nastavak primjene mjere kojom se odstupa od članaka 168. i 168.a Direktive 2006/112/EZ o zajedničkom sustavu poreza na dodanu vrijednost (SL L 319, 16.11.2012., str. 8.).
               
               
                  
                     (12)
                  
                        Provedbena odluka Vijeća (EU) 2015/2428 od 10. prosinca 2015. o izmjeni Odluke 2009/791/EZ i Provedbene odluke 2009/1013/EU kojom se Njemačkoj odnosno Austriji odobrava nastavak primjene mjere kojom se odstupa od članaka 168. i 168.a Direktive 2006/112/EZ o zajedničkom sustavu poreza na dodanu vrijednost (SL L 334, 22.12.2015., str. 12.).